ارسينوى الرابعه

ارسينوى الرابعه - باليونانى : Ἀρσινόη ( اتولدت ح. 67 - اتوفت 41 ق.م )، اميره مصريه بطلميه نصبها الجيش ملكه على مصر (47 ق.م) ، كانت اصغر بنات بطليموس الاتناشر و اخت بطليموس التلتاشر و بطليموس الاربعتاشر و كليوباترا السابعه و برينيكى الرابعه.

فى فترة الصراع بين بطليموس الاتناشر و كليوباترا السابعه على العرش و وجود يوليوس قيصر على راس قوات فى مصر و نشوب الحرب السكندريه ، قدرت تهرب من القصر الملكى مع المربى بتاعها جانيميديس Ganymedes و تنضم للجيش المصرى اللى كان بيقوده اخيلاس اللى نصبها ملكه على مصر ، لكن ارسينوى كانت فى صف اخوها بطليموس التلتاشر ضد اختها كليوباترا السابعه. اختلفت مع اخيلاس على سير المعركه و جانيميديس اللى كان بيحرك ارسينوى قتل اخيلاس و قاد هو الجيش اللى كانت ارسينوى بتقوده اسمى فى معركة بيلوسيوم ضد قوات قيصر و القائد ميثريداتيس بتاع بيرجامون و قوات يهوديه و نبطيه متحالفه معاهم. لكن الجيش اتغلب و اتقتل بطليموس التلتاشر و اتأسرت ارسينوى الرابعه. قيصر رجع اسكندريه و بعد ما سلم مصر لكليوباترا السابعه و قعد معاها اخوها الصغير بطليموس الاربعتاشر على عرش مصر كملك مشارك ، غادر مصر و اخد معاه ارسينوى و عرضها فى روما فى استعراض انتصاره. و بعد كده اتنفت على افسوس و عاشت فى معبد ارتيميس ، جايز لإن قيصر عاز يخليها حيه عشان يستخدمها لو حصل طارىء بوصفها كانت وريث شرعى لعرش مصر.

فيه مؤرخين ذكرو انها رجعت اسكندريه و امر ماركوس انتونيوس بقتلها بناء على طلب كليوباترا ( 41 ق.م. ) ، لكن علما الاثار عثرو على هيكلها العظمى سنة 1929 فى منطقة افسوس فى تركيا دلوقتى ، و وضحت الدراسات العلميه الحديثه على الهيكل العظمى ان امها - و ام كليوباترا - كانت من اصول افريقيه.

 شوف كمان : ارسينوى (اسم)

 المراجع 
Holbl, Gunther, A History of The Patolemaic Empire , Routledge, London & New York 2007, ISBN 978-0-415-23489-4
 Sharpe, Samuel, The History of Egypt Under the Ptolemies, Edward Moxon, London 1838, Kessinger Publishing's Reprints, USA 2007, ISBN 1-4325-4859-X
 The New Encyclopædia Britannica, Micropædia،H.H. Berton Publisher،1973-1974
 The New Encyclopædia Britannica, Macropædia،H.H. Berton Publisher،1973-1974
 الموسوعة الثقافية، مؤسسة فرانكلين للطباعة والنشر، القاهرة - نيو يورك

       بطليموس التلتاشر - كليوباترا السابعه    مدة الحكم: 47 ق.م   بطليموس الاربعتاشر - كليوباترا السابعه 
 شوف كمان  
 عيلة السلوقيين
 مواقع خارجيه ليها علاقه بالموضوع 
 ام ارسينوى و كليوباترا السابعه افريقيه

رومانيه
تصنيف:بطالمة
تصنيف:تاريخ مصر البطلميه
تصنيف:ملكات مصر
تصنيف:حكام مصر